‘প্রজাপতি ২’ হিট হতেই নৈহাটিতে বড়মার মন্দিরে দেব

কলকাতা: ২০২৫-এ যেন সুপারস্টার দেবের একের পর এক ছবি রিলিজ, সেই সব ছবি ব্লকবাল্টাস্টার। গত ২৫ ডিসেম্বর বড় পর্দায় মুক্তি পেয়েছে প্রজাপতি ২ (Projapati 2)। একই দিনে মুক্তি পেয়েছিল কোয়েল এবং শুভশ্রীর দুটি ছবি। কিন্তু বাকিদের ছাপিয়ে প্রজাপতি কিছুটা এগিয়ে গিয়েছে। আর তাই সিনেমার সাফল্যের জন্যই বড় মায়ের কাছে পুজো দিলেন দেব (Dev Visit Boro Maa Temple)।রবিবার দুপুরেই নৈহাটির বড়মার কাছে পৌঁছে যান দেব। সঙ্গে ছিলেন ছবির অন্যতম নায়িকা জ্যোতির্ময়ী কুণ্ডু, পরিচালক অভিজিৎ সেন ও অনুমেঘা। বড়মার মন্দিরে (Boro Maa Temple) গিয়ে ছবির সাফল্য এবং এই বছর যাতে ভাল যায় তার জন্য প্রার্থনা করতে দেখা গেল দেবকে।

মুক্তির প্রথম দিন থেকেই এই ছবিকে দর্শকেরা অফুরন্ত ভালোবাসা দিয়েছে। অধিকাংশ হলই ছিল হাউসফুল। নিন্দুকেরা যতই যা খুশি বলুক, দেব জানেন কীভাবে দর্শকদের মন জয় করতে হয়। ছবি মুক্তির আগে এবং ছবির সাফল্যের পর নৈহাটির বড় মায়ের মন্দিরে পুজো দিতে দেখা যায় একাধিক অভিনেতা-অভিনেত্রী এবং পরিচালককে। এর আগে শুভশ্রীর সঙ্গে ধূমকেতু ছবি মুক্তির সময় বড় মায়ের কাছে পুজো দিয়েছিলেন দেব। এবার প্রজাপতি ২ ছবির সাফল্যের জন্য আবার মন্দিরে পুজো দিতে দেখা যায় দেবকে। সিনেমার কলা কুশলীরা সহ নৈহাটির বড়মার মন্দিরে পুজো দেন দেব ও অভিনেত্রী জ্যোতির্ময়ী কুন্ডুও। তারপর বড়মার কার্যালয়ে কিছু সময় কাটিয়ে ছাদ থেকেই ভক্তদের উদ্দেশ্যে হাত নাড়াতে দেখা যায় এই টলিউড সুপার স্টারকে।এদিন দেব পুজো দিয়ে বেড়িয়ে সংবাদমাধ্যমের মুখোমুখি হয়ে বলেন, আমি কালীভক্ত। আর বড়মার জন্য আলাদা জায়গা আছে, যা যা চেয়েছি মায়ের কাছে সবটাই পেয়েছি, বছরের শুরুতে মায়ের আশীর্বাদ নিতে এলাম, কারণ সামনের বছরটা খুব একটা সহজ হবে বলে মনে হচ্ছে না। তাই মায়ের আশীর্বাদ নিতে এসেছি।